《大扫除》
清代·洪繻

壬寅夏四月，土匪大扫除。号令一朝下，万室为邱墟。

当其设甘饵，信誓说降初。始作周郑质，继藏盟府书。

长待以不死，山泽任樵渔。服从一以久，杀机起籧篨。

南北及中央，同日入周阹。一时敦杯酒，万口为臡菹。

一二勇决夫，枪火伏衣裾。作势与之敌，反噬不踌躇。

木毙人亦摽，虽死异羊猪。馀悉骈首戮，载出薄笨车。

妇孺从流移，人弃室亦潴。南投斗六间，杀气惨不舒。

阴风扑人面，燐火遍里闾。哀哉归顺徒，不得求为鱼。